GPSC-มารูเบนี่-EDEN ร่วมเซ็น MOU รัฐบาลพม่าศึกษาตั้งโรงไฟฟ้าก๊าซ 400 MW
GPSC-มารูเบนี่-EDEN ร่วมเซ็น MOU รัฐบาลพม่าศึกษาตั้งโรงไฟฟ้าก๊าซ 400 MW
11 มิ.ย. 2558

นายนพดล ปิ่นสุภา กรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า บริษัทพร้อมด้วยผู้ร่วมพัฒนาโครงการ บริษัท Marubeni Corporation และ EDEN Group ร่วมลงนามบันทึกความเข้าใจ (MOU) กับผู้แทนรัฐบาลสาธารณรัฐแห่งสหภาพเมียนมาร์ ในการมอบสิทธิแต่เพียงผู้เดียวและการสนับสนุนการศึกษาความเป็นไปได้สำหรับโครงการโรงไฟฟ้าพลังความร้อนร่วมเชื้อเพลิงก๊าซธรรมชาติ (Gas-fired Combined Cycle Power Plant) ขนาด 400 เมกะวัตต์ ที่เมืองตันลิน ซึ่งหากได้รับการอนุมัติการก่อสร้าง คาดว่าจะแล้วเสร็จเพื่อดำเนินการผลิตไฟฟ้าได้ในปี 2563
ทั้งนี้ วัตถุประสงค์เพื่อสนับสนุนเมียนมาร์ในการเสริมความมั่นคงทางพลังงานไฟฟ้าในบริเวณเมืองย่างกุ้งที่มีการเติบโตของความต้องการใช้ไฟฟ้าที่เพิ่มสูงขึ้นอย่างต่อเนื่องทั้งภาคประชาชนและอุตสาหกรรม อาทิเช่น ในเขตเศรษฐกิจพิเศษติละวา และโครงการปรับปรุงโรงกลั่นน้ำมันตันลินที่ กลุ่มปตท. เข้าร่วมประมูล
นายนพดล กล่าวอีกว่า โครงการนี้นับเป็นอีกหนึ่งโครงการที่ GPSC ได้สิทธิในการเข้าไปศึกษาความเป็นไปได้ในการพัฒนาโรงไฟฟ้าในเมียนมาร์ ณ ปัจจุบัน GPSC ได้เข้าร่วมศึกษาและกำลังพัฒนาโครงการโรงไฟฟ้าในประเทศเมียนมาร์ ร่วมกับพันธมิตรธุรกิจ หลายโครงการ มีพลังการผลิตรวมกว่า 3,000 เมกกะวัตต์ โดยมีทั้งโรงไฟฟ้าถ่านหินสะอาดและพลังงานความพร้อมร่วมโดยใช้ก๊าซธรรมชาติเป็นเชื้อเพลิง
ทั้งนี้ บริษัทยังคงแสวงหาโอกาสในการพัฒนาโรงไฟฟ้าและสาธารณูปโภคแห่งใหม่ๆ ทั้งในภูมิภาคอาเซียนและประเทศไทยเพื่อกระตุ้นการพัฒนาทางเศรษฐกิจให้อาเซียนก้าวหน้าไปด้วยกัน